余子任訪章泉
作者：韓淲
朝代：宋

paragraphs: 章泉天下翁，之子能幽尋。
謀道不謀利，耿耿秉此心。
薰風四月凉，苔竹芾而森。
恨我不嗣往，空多華髮侵。
年來翁示疾，豈在藥石針。
衆生煩惱盡，病苦當不深。
慨焉紹興初，上饒聚纓簪。
東萊曾空青，至今朱絃琴。
零落一丘壠，佳話轉平沉。
翁實獨遠紹，文獻所酌斟。
詩乃其緒餘，歛收日行吟。
子歸趣益勝，復逼我家林。
清陰佇延賞，抵掌橫素襟。
渺渺兮予懷，慎旃宜重欽。